U-I-37/90
Natisni
Opravilna št.:
U-I-37/90
Datum odločitve:
11. 4. 1991
ECLI:
ECLI:SI:USRS:1991:U.I.37.90
Akt:
Spremembe in dopolnitve dolgoročnega plana občine Murska Sobota za obdobje od leta 1986 do 2000 (Uradne objave občinskih skupščin:

Gornja Radgona, Lendava, Ljutomer in Murska Sobota, št. 10/90)
Izrek:
Pobuda za oceno ustavnosti in zakonitosti izpodbijanih sprememb in dopolnitev dolgoročnega plana se ne sprejme.
Evidenčni stavek:
Dolgoročni plan občine, ki povzema obvezne prostorske sestavine republiškega dolgoročnega plana, je v skladu z zakonom.
Geslo:
Varstvo kmetijskih zemljišč pred spreminjanjem namembnosti (pozidava).

Javna razprava in javna razgrnitev kot pogoj za zakonitost postopka sprejemanja sprememb in dopolnitev občinskega dolgoročnega plana.

Usklajenost zasnove kmetijskih zemljišč občinskega dolgoročnega plana z obveznimi izhodišči republiškega dolgoročnega plana.

Prehodne določbe zakona (urejanje zatečenih primerov).
Pravna podlaga:
Zakon o kmetijskem zemljišču (ZKZ), 10., 11. čl.

Zakon o urejanju prostora (ZUreP), 49. čl.

Zakon o postopku pred Ustavnim sodiščem SR Slovenije (ZUSS), 15. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Jože Brunec, Murska Sobota
Datum vloge:
21. 6. 1990
Vrsta odločitve:
sklep
Vrsta rešitve:
nesprejem pobude
Dokument:
US14212
U-I-37/90 - 15
11/4-1991
S K L E P
Ustavno sodišče Republike Slovenije je na seji dne 11/4-1991 obravnavalo pobudo Jožeta Brunca iz Murske Sobote in s k l e n i l o :
Ustavno sodišče ne sprejme pobude in ne bo začelo postopka za oceno ustavnosti in zakonitosti sprememb in dopolnitev dolgoročnega plana občine Murska Sobota za obdobje od leta 1986 do leta 2000 (Uradne objave občinskih skupščin: Gornja Radgona, Lendava, Ljutomer in Murska Sobota, št. 10/90).
O b r a z l o ž i t e v
Občan je vložil pobudo za oceno ustavnosti in zakonitosti sprememb in dopolnitev dolgoročnega plana, ki je naveden v izreku tega sklepa. V pobudi navaja, da v spremembah in dopolnitvah dolgoročnega plana predvidena sprememba namembnosti prvega območja kmetijskih zemljišč ni v skladu z zakonom o kmetijskih zemljiščih. Pri pripravi sprememb in dopolnitev dolgoročnega plana je občina na željo nekaterih občanov predvidela posege na prvo območje kmetijskih zemljišč, večjega števila enakih predlogov pa sploh ni obravnavala in upoštevala. Osnutek sprememb in dopolnitev dolgoročnega plana ni bil javno razgrnjen in ni bil dan v javno obravnavo.
Zakon o kmetijskih zemljiščih (Uradni list SRS, št. 17/86 ter Uradni list RS, št. 9/90 in 5/91) v 10. členu določa kriterije za določitev zemljišč, ki so temelj proizvodnje hrane v Republiki Sloveniji. Po 11. členu navedenega zakona so ta zemljišča trajno namenjena za kmetijsko proizvodnjo in se v dolgoročnih in srednjeročnih planih razvrstijo v prvo območje kmetijskih zemljišč. Za nekmetijsko rabo se lahko izjemoma namenijo, če ni mogoče uporabiti zemljišč, ki so manj primerna za kmetijsko proizvodnjo in če gre za posege, za katere je ugotovljen širši družbeni interes v dolgoročnem planu Republike Slovenije ali v dolgoročnem planu občine, če je to v skladu z dolgoročnim planom Republike Slovenije. Dolgoročni plan Republike Slovenije za obdobje 1986 - 2000 (Uradni list SRS, št. 1/86, 41/87 in 12/89) v točki 3.4.24. določa usmeritve za usklajevanje navzkrižnih interesov v prostoru. Po 49. členu zakona o urejanju prostora (Uradni list SRS, št. 18/84 in 15/89) Izvršni svet Skupščine Republike Slovenije ugotavlja usklajenost prostorskih sestavin občinskih dolgoročnih planov z obveznimi izhodišči prostorskih sestavin dolgoročnega plana Republike Slovenije.
Postopek sprejemanja planskih aktov je urejal zakon o sistemu družbenega planiranja in o družbenem planu SR Slovenije (Uradni list SRS, št. 1/80 in 33/80). Ta zakon je prenehal veljati z dnem, ko je začel veljati ustavni zakon za izvedbo ustavnih amandmajev IX do LXXXIX k ustavi SR Slovenije (Uradni list SRS, št. 32/89). Postopek je bil ponovno urejen z zakonom o planiranju in urejanju prostora v prehodnem obdobju (Uradni list RS, št. 48/90). Občinska skupščina je sprejela spremembe in dopolnitve dolgoročnega plana na seji dne 17/4-1990, to je v času, ko prejšnji zakon ni več veljal, novi pa še ni bil sprejet. Ne glede na to, ustavno sodišče ocenjuje, da v obravnavanem postopku niso bile kršene niti določbe prejšnjega niti sedaj veljavnega zakona.
Po podatkih v spisu je občinska skupščina na seji dne 22/6-1989 obravnavala v Delegatskem gradivu št. 4/89 objavljeni osnutek sprememb in dopolnitev dolgoročnega plana ter ga dala v javno razpravo in razgrnitev do 15/8-1989. S posebnim dopisom je izvršni svet pozval vse nosilce planiranja v občini, da se aktivno vključijo v oblikovanje dolgoročnega plana. Dane so bile številne pripombe in predlogi. Izvršni svet je pripravil predlog sprememb in dopolnitev dolgoročnega plana in ga predložil občinski skupščini, ki ga je sprejela na seji dne 17/4-1990.
Spremembe in dopolnitve dolgoročnega plana je, skladno s pristojnostjo po 49. členu zakona o urejanju prostora, obravnaval Izvršni svet Skupščine Republike Slovenije in izdal mnenje št. 30-02/90-1/38-8 z dne 13/11-1990, v katerem ugotavlja, da je zasnova kmetijskih zemljišč usklajena z obveznimi izhodišči republiškega dolgoročnega plana.
Na podlagi navedenega je ustavno sodišče ugotovilo, da ni razlogov za sprejem pobude in začetek postopka. Zato je na podlagi 15. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76) sklenilo tako, kot je navedeno v izreku tega sklepa.
S o d n i k ,
ki nadomešča predsednika
Janko Česnik